**Викторина**

**«Төрөөбүт литератураҕын төһө билэҕин?»**

**Сыала:** О5ону төрөөбүт норуотун уус – уран литературатын нөҥүө кэрэ майгылаах, ыраас дууһалаах буоларга үөрэтии, иитии.

1. «Литература» диэн тыл ханнык тылтан төрүттээҕий уонна туох диэн тылбаастанарый? ( латинскай тылтан уонна «суруллубут» диэн тылбаастанар. Ол иһин суруллубуту барытын ис хоһоонуттан тутулуга суох литератураҕа киллэрэллэр уонна тематынан көрөн политическай, медицинскэй, научнай, о.д.а. диэн араараллар.)
2. Уус – уран литература атын литературалартан сүрүн уратыта. (Наука, медицина уо.д.а. идэлэр литератураларын тыллара чуолкай, биир эрэ суолтаҕа туттуллар, оттон уус – уран литература олоҕу, баар чахчылары, тулалаан турар эйгэни уобарастарынан көрдөрөр, тыла ханалытан – тэгэлитэн ойуулуур элбэх суолталаах буолар)
3. Литератураҕа поэзия уонна проза диэн өйдөбүллэр ханнык омук тылыттан төрүттээхтэрий уонна туох диэн суолталаахтарый? (грек омук тылыттан төрүттээхтэр, поэзия – айабын, саҥаны оҥоробун диэн суолталаах, проза – көнө, көннөрү диэн өйбөдүллээх. Итинтэн өйдөөтөххө, поэзия прозаттан үрдүк таһымҥа турар эбит )
4. Суруйааччы истиилэ диэн тугу ааттыылларый? (суруйааччы истиилэ – бу кини олоҕу көрөр, сыаналыыр уонна ааҕааччы өйдүүрүгэр, сыаналыырыгар анаан суруйар ураты условнай ньымалара бары холбуу ылыллыбыттара буолар.)
5. Суруйааччы истиилин билии туохха нааданый? (кини айымньытын дириҥник өйдүүргэ)
6. Саха литературатын алгыһынан саҕаламмыт литература диэн ааттыыллар. Тоҕо? (1900 с. А.Е.Кулаковскай Байанай алгыһа диэн бастакы уус – уран айымньытын суруйбута. Саха литературата ити айымньыттан ыла олохтоммута.)
7. Саха литературата «Байанай алгыһыттан» саҕаланар диэн ким бастаан быһаарбытай? (Георгий Петрович Башарин, саха литературатын научнай чинчийиитин олохтообут улахан учуонай)
8. 1934 с. буолбут советскай суруйааччылар Союзтарын олохтуур 1кы сьезкэ сахалартан кимнээх делегат этилэрий? (П.А.Ойуунускай, Амма Аччыгыйа)
9. Москваҕа бэчээттэниэхтээх П.А.Ойуунускай айымньыларын алта туомнаах хомуурунньугун оттискаларын репрессияттан куоттаран, кистээн ылан, дойдутугар аҕалан ууран, тугу да энчэриппэккэ харыстаан, төрөөбүт норуотун иннигэр, саха литературатыгар улахан өҥөлөөх, хорсун быһыыны оҥорбут киһи кимий? (Федор Петрович Ефимов, Россия уонна СР культураларын үтүөлээх үлэһитэ)
10. Кини ити кистэлэҥин кимиэхэ да биллэрбэккэ хас сыл сылдьыбытый? (19 сыл)
11. «Саха литературатын классиктарын библиотеката» серия хас сыллаахха олохтоммутай? Уонна серия бастакы томнара ким айымньыларынан саҕаланалларый? (2005 с, И.Гоголев – Кындыл айымньыларынан)
12. Нуучча тылбаастаммыт уонна нуучча тылынан суруллубут айымньылара кинигэнэн таһаарар серия аатын ааттаа. Хас сыллаахха олохтоммутай? («Писатели Земли Олонхо», 2006 с. олохтоммута)
13. Саха литературатыгар народнай пэт бочуоттаах аатын ким маҥнайгынан ылбытай? (С.Р.Кулачиков - Эллэй)
14. Саха литературатыгар бастакы хоһоонунан суруллубут роман аатын уонна авторын ааттаа. («Күн Хайата, И.Гоголев - Кындыл)
15. Саха национальнай геройа Манчаарыны уус – уран литератураҕа ким бастаан үйэтиппитэй? (В.В.Никифоров – Күлүмнүүр, «Манчаары» диэн драматыгар.)
16. Саха поэзиятыгар дьахтар уобараһын үрдүкү кэрдиискэ таһаарбыт, таҥара оҥостон үҥпүт - сүктүбүт маҥнайгы поэт ким буоларый? (Алампа)
17. Сүүрбэһис үйэ уһулуччулаах режиссера Федот Потапов саха искусствотыгар «Гоголев театра» диэн өйдөбүлү бэлиэтээбит. Ол тоҕо? (Ааспыт үйэ 60-70-с сылларыгар Саха театрын репертуара үксэ Иван Гоголев драматическай айымньыларыттан турара).
18. 1997 с. олохтоммут «Северная звезда» диэн Россия литературнай бириэмийэтин бастакы лауреата кимий? (И.М.Гоголев - Кындыл)
19. Саха тылынан суруллубут бастакы литературнай памятник диэн ханнык айымньыны ааттыылларый? Автора кимий? ( Ахтыылар. Афанасий Яковлевич Уваровскай )
20. Бастакы саха романын ааттаа. (Маарыкчаан ыччаттара. Эрилик Эристиин 1942с. )